Is-sagrifiċċji li jogħġbu lil Alla Salm. Ta' Asaf, Alla, il-Mulej Alla, tkellem u sejjaħ l-art. Minn fejn titla' x-xemx sa fejn tinżel, minn Sijon, il-ġmiel tagħha, Alla wera d-dija tiegħu. Ġej Alla tagħna, ma jibqax sieket; quddiemu nar li jeqred, madwaru tempesta qalila. Hu jsejjaħ is-smewwiet mill-għoli u l-art, biex jagħmel ħaqq mill-poplu tiegħu: "Iġimgħu 'l ħbiebi quddiemi, li għamlu patt miegħi bis-sagrifiċċju." U jħabbru s-smewwiet il-ġustizzja tiegħu, għaliex Alla nnifsu jagħmel il-ħaqq. "Isma', poplu tiegħi, għax se nitkellem, Iżrael, għax se nixhed kontrik. Jiena Alla, Alla tiegħek. Ma nċanfrekx għas-sagrifiċċji tiegħek; il-vittmi tiegħek maħruqa huma dejjem quddiemi. Ma neħtieġ ebda għoġol minn tiegħek, jew gidjien mill-imrieħel tiegħek. Għax tiegħi huma l-bhejjem tax-xagħri, eluf huma l-bhejjem fuq l-għoljiet tiegħi. Jien nagħraf it-tjur kollha tal-ajru, taħt għajnejja kulma jimxi fir-raba'. Li kont bil-ġuħ, mhux se ngħid lilek, għax tiegħi l-art u kulma fiha. Huwa jien se niekol laħam il-gniedes, jew nixrob id-demm tal-gidjien? Agħti 'l Alla sagrifiċċju ta' radd il-ħajr, u rodd lill-Għoli l-wegħdiet tiegħek. Imbagħad sejjaħli f'jum id-dwejjaq; jien neħilsek, u int tweġġaħni." Lill-ħażin, imma, Alla jgħidlu: "Kif titkellem fuq il-kmandamenti tiegħi, u żżomm fuq xufftejk il-patt tiegħi, int, li tobgħod it-twiddib, u tixħet kliemi wara dahrek? Jekk tiltaqa' ma' ħalliel, tissieħeb miegħu; sehmek taqsam maż-żienja. Fommok ftaħt għall-ħażen, u lsienek il-qerq jinseġ. Kontra ħuk toqgħod tpaċpaċ, kontra bin ommok tqassas. Dan int għamilt, u jien bqajt sieket; forsi ħsibt li jiena bħalek . Issa se nċanfrek, u dan kollu nqiegħed quddiemek. Ifhmuha sewwa, intom li tinsew 'l Alla, li ma naħtafkomx, u ħadd ma jeħliskom. Min iroddli sagrifiċċju ta' radd il-ħajr, dan isebbaħni; lil min jimxi bis-sewwa nurih is-salvazzjoni ta' Alla."